Betogers saai amok in MpumalangaFoto: Verskaf. Die polisie in Mpumalanga het hul hande vol gehad toe woedende betogers onder meer die [email protected], ŉ winkelsentrum in Embalenhle, aan die brand gesteek het. Brig. Leonard Hlathi, woordvoerder van die polisie, het gesê dié protesaksie het laat Maandagaand begin. “Meer as 150 is al in verband met die voorvalle in hegtenis geneem, maar die situasie is steeds baie gespanne,” het Hlathi Dinsdagaand gesê. Lt.genl. Mondli Zuma, die provinsiale polisiekommissaris, het dié geweld ten sterkste veroordeel. Hy het die gemeenskap van Mpumalanga gewaarsku oor die vernietiging van eiendom en infrastruktuur tydens betogings. “Dié waarskuwing kom nadat daar nie so lank terug nie drie skole deur gemeenskapslede aan die brand gesteek is; nou word dieselfde probleem by Embalenhle ervaar waar die gemeenskap verwoesting gesaai het en reuseskade aan eiendom en infrastruktuur veroorsaak het,” het Hlathi gesê. Die skade word op miljoene rand beraam. Die betogings het na bewering gehandel oor dienslewering en daarna oor die vrylating van persone wat tydens daardie betogings in hegtenis geneem is. Betogers het glo ŉ poskantoor, ŉ vulstasie, ŉ kitsbank by die vulstasie en ŉ plaaslike winkelsentrum verbrand. Die winkels van dié winkelsentrum is eers geplunder. ŉ Vragmotor en ŉ sedanvoertuig is ook aan die brand gesteek.